Indzaba 23: Emaphupho AFaro
KWENDLULA iminyaka lemibili solo Josefa asejele. Umphatsi wetitja akazange amkhumbule. Ngalobunye busuku Faro waba nemaphupho lamabili, futsi abengati kutsi asho kutsini. Uyambona yini kulesitfombe alele? Ngakusasa, Faro wabita onkhe emadvodza lahlakaniphile wawatjela ngemaphupho akhe. Kodvwa onkhe ehluleka kuwachaza lamaphupho.
Ekugcineni umphatsi wetitja wamkhumbula Josefa. Watsi kuFaro: ‘Ngalesikhatsi ngisasejele bekunendvodza lebeyikwati kuchaza emaphupho.’ Masinyane Faro watfumela kutsi Josefa akhishwe ejele.
Faro watjela Josefa emaphupho akhe watsi: ‘Ngibhudze tinkhomo letisikhombisa letibukeka kahle. Kutsite kusenjalo ngabona letinye letisikhombisa letondzile. Leti letondzile tisuke tandla leti letikhuluphele.
‘Ephusheni lami lesibili ngibone tibhuluja letisikhombisa letinkhulu, tiseluhlangeni lunye. Kutsite kusenjalo kwase kuvela letinye tibhuluja letimbi futsi letibunile. Letibhuluja letimbi tisuke tamita letibhuluja letisikhombisa letinhle.’
Josefa watsi kuFaro: ‘Omabili lamaphupho asho intfo yinye. Tinkhomo letinhle letisikhombisa naletibhuluja letinhle letisikhombisa timelela iminyaka lesikhombisa, futsi letinkhomo letisikhombisa letondzile naletibhuluja letisikhombisa letibunile timelela leminye iminyaka lesikhombisa. Kutawufika iminyaka lesikhombisa lutawuba nekudla lokunyenti eGibhithe. Kodvwa emvakwaloko kutawulandzela leminye iminyaka lesikhombisa yendlala lenkhulu.’
Ngako-ke Josefa watsi kuFaro: ‘Khetsa indvodza lehlakaniphile yengamele kubutfwa kwekudla kuleminyaka lesikhombisa yenala. Bantfu angeke balambe kulena leminye iminyaka lesikhombisa yendlala.’
Faro wawujabulela lomcondvo. Wavele wakhetsa Josefa kutsi kube nguye lobutsa lokudla, futsi akugcine. Josefa waba yindvodza lesesikhundleni lesibaluleke kakhulu eGibhithe, lesingephasi kwesaFaro.
Ngemva kweminyaka lesiphohlongo, ngesikhatsi sendlala, Josefa wabona emandvodza latsite eta eGibhithe. Uyati kutsi abebobani? Phela kwakubomnakabo labadzala labangu-10. Jakobe uyise wabo abebatfume eGibhithe ngoba kudla kwasekutawuphela eKhenani. Josefa wavele wababona kanye nje kutsi bomnakabo, kodvwa bona bebangamboni. Uyati kutsi kungani? Kungoba phela abesakhulile, futsi embetse timphahla letehlukile.
Josefa wawakhumbula emaphupho lawabhudza asengumfana, bomnakabo baguca phasi futsi bamkhotsamela. Usakhumbula yini ufundza ngalendzaba? Josefa wabona kutsi bekunguNkulunkulu lowamtfuma eGibhithe, entela kutsi ngaleso sikhatsi kusindziswe bantfu labanyenti bangabulawa yindlala. Yini locabanga kutsi Josefa wayenta? Ase sibone.
Genesisi 41:1-57; 42:1-8; 50:20.
Imibuto
- Ngalobunye busuku, kwentekani kuFaro?
- Kungani umphatsi wetitja ekugcineni amkhumbula Josefa?
- Njengoba kukhonjisiwe kulesitfombe, ngumaphi emaphupho lamabili Faro lawabhudza?
- Josefa watsi asho kutsini lamaphupho?
- Kwenteka kanjani kutsi Josefa abe yindvodza lebaluleke kakhulu eGibhithe ngemuva kwaFaro?
- Kungani bomnakabo Josefa beta eGibhithe, futsi yini leyabangela kutsi bangasamboni?
- Nguliphi liphupho Josefa lalikhumbula, futsi yini lelamsita kutsi ayibone?
Imibuto leyengetiwe
- Fundza Genesisi 41:1-57.
Josefa wabenta kanjani bantfu kutsi bacabange ngaJehova, futsi emaKhristu angasilingisa kanjani sibonelo sakhe lamuhla? (Gen. 41:16, 25, 28; Mat. 5:16; 1 Phet. 2:12)
Iminyaka yenala eGibhithe, neminyaka yendlala, ifanana kanjani nesimo sakamoya sebantfu baJehova lamuhla, nesebantfu labasetinkholweni Tebukholwa? (Gen. 41:29, 30; Amo. 8:11, 12)
- Fundza Genesisi 42:1-8 kanye na-50:20.
Akukalungi yini ngebakhulekeli baJehova kutsi bakhotsamele umuntfu losesikhundleni nalohlonishwako, nangabe kwenta kanjalo kulisiko lalelo live? (Gen. 42:6)
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn